
A V I Z


asupra proiectului de Lege pentru modificarea şi completarea Legii nr.53/1991 privind indemnizaţiile 


şi celelalte drepturi ale senatorilor şi deputaţilor,


 precum şi salarizarea personalului  din aparatul Parlamentului României





		Cu adresa nr.147/10.06.1997, preşedintele Camerei Deputaţilor a trimis Comisiei juridice, de disciplină şi imunităţi, în vederea avizării, proiectul de Lege pentru modificarea şi completarea Legii nr.53/1991 privind indemnizaţiile şi celelalte drepturi ale senatorilor şi deputaţilor, precum şi salarizarea personalului din aparatul Parlamentului României.





		In şedinţa din data de 18.06.1997, Comisia juridică, de disciplină şi imunităţi a examinat proiectul de lege menţionat mai sus şi, constatând că nu contravine prevederilor constituţionale, a hotărât cu unanimitate de voturi avizarea favorabilă a acestuia, cu recomandarea ca, la dezbaterea  în fond, Comisia pentru muncă şi protecţie socială să opereze următoarele modificări :





		- la art.I pct.2, privind adăugarea unui alineat nou la art.1, care devine alin.(4), să se înlocuiască sintagma “îşi menţin birourile senatoriale” cu sintagma “îşi menţin birourile parlamentare”. 


		Propunem această înlocuire, pentru o corectă exprimare şi respectiv  pentru evitarea oricăror confuzi privind drepturile şi obligaţiile senatorilor şi deputaţilor care sunt şi membrii ai Guvernului;


		- la art.I pct.5 privind alin.(3)  din art.21, ultima frază se va reformula şi va avea următoarea redactare: “ În cazul în care nu beneficiază de cazare la hotel, li se acordă - la cerere- 


pe noapte 70 % din  tariful  minim practicat de unităţile hoteliere pentru parlamentari.”


 		Considerăm că menţinerea textului în forma iniţială din proiect, prin care se condiţionează achitarea acestor cheltuieli de cazare de prezentarea unui contract de închiriere, ar duce la discriminări între parlamentarii aflaţi în alte localităţi şi orice alţi salariaţi aflaţi în situaţii similare cărora, în cazul cazării extrahoteliere li se decontează o sumă fixă, fără să facă dovada cu acte a locului în care s-au cazat;





		- la art.I pct.8 privind alin.(1) şi (2) ale art.27, propunem reformularea, cu următoarea redactare:


		“(1) În vederea organizării birourilor parlamentare, prefecturile, consiliile judeţene sau, după caz, consiliile locale vor asigura spaţiul necesar şi dotarea cu mobilier, conform contractelor ce se vor încheia în acest scop. Chiria pentru spaţiu se calculează pe baza tarifelor practicate pentru spaţiile atribuite partidelor politice. Chiriile pentru spaţiu şi mobilierul birourilor senatoriale vor fi suportate din bugetul Senatului.


		(2) Dotarea cu obiecte strict necesare funcţionării birourilor parlamentare se stabileşte prin norme aprobate de birourile permanente ale  Senatului şi Camerei Deputaţilor. Cheltuielile de întreţinere pentru funcţionarea birourilor senatoriale se asigură din bugetul Senatului.”


		Prin această reformulare se clarifică şi situaţia surselor diferite de finanţare a cheltuielilor în teritoriu ce se acoperă pentru birourile senatoriale direct de la bugetul Senatului, iar pentru cel al deputaţilor din suma forfetară pusă la dispoziţie în acest scop.











		      PREŞEDINTE,                    SECRETAR,


	       Emil Teodor Popescu               		Liviu Petreu

